24/01/2013 | Administración LocalMunicipal
Oroso
Anuncio de aprobación definitiva da modificación puntual número 2 do PXOM

No Diario Oficial de Galicia núm.225 do 26/11/2012 publícase a Orde do 14 de novembro de 2012 de aprobación definitiva da modificación puntual núm.2 do Plan xeral de ordenación municipal do Concello de Oroso, no lugar de Porto Avieira. Publícase a normativa que se modifica, segundo a súa numeración na memoria xustificativa do documento aprobado definitivamente (artigo 92 da Lei 9/2002, do 30 de decembro, de ordenación urbanística e de protección do medio rural de Galicia e artigo 70 da Lei 7/1985, do 2 de abril, reguladora das bases do réxime local) MODIFICACIÓN 2.3.1 ÁMBITO DE MODIFICACIÓN Proponse como ámbito de modificación do Plan aquel que, afectando o mínimo posible á ordenación orixinal, resolva o problema formulado xurdido polos novos condicionantes que impón a protección do xacigo arqueolóxico. A incorporación ao ámbito de modificación dos rueiros que non materializaron o aproveitamento urbanístico imponse como solución máis acertada pois toda alteración sobre terreos xa edificados e ocupados como vivenda daría lugar a un custo social e económico inasumible. Proponse entón alterar puntualmente a ordenación nos terreos onde aínda é viable unha reordenación zonal que solucione o problema, afectando aos rueiros Z-4 e M-1. Segundo o plano de ordenación proposto, trátase dun ámbito continuo dunha superficie bruta de 28.033 m², que afecta ao bordo Norte do antigo Sector.1.3.2 RÉXIME DE CLASIFICACIÓN DO SOLO APLICABLE O réxime do solo aplicable na actualidade aos terreos do Sector 1 é o de solo urbano consolidado pois, coa recepción das obras de urbanización por parte do Concello, considéranse satisfeitas as obrigas da promoción en solo urbanizable (artigo 128 da Lei 9/2002). Xa que a ordenación que se vai propor difire substancialmente da actual e dado que para materializar a nova ordenación será preciso acometer un novo proceso de xestión de solo con distribución equitativa de beneficios e cargas, o réxime aplicable ao ámbito da modificación será o de solo urbano non consolidado (artigo 12. b da Lei 9/2002). 2.3.3 APROVEITAMENTO URBANÍSTICO E RESERVA DE SOLO PARA DOTACIÓNS PÚBLICAS E VIVENDA PROTEXIDA 2.3.3.1 APROVEITAMENTO URBANÍSTICO Para determinar o aproveitamento urbanístico outorgado ao ámbito, tense en conta os seguintes aspectos: • Capacidade de carga do territorio afectado pola modificación. Neste senso considérase que os terreos do rueiro Z-4, polo seu grao de urbanización efectiva e as características do entorno xa edificado, poden albergar edificabilidade. • Aproveitamento ordenado orixinalmente polo Plan parcial nos rueiros Z-4 e M-1 e que non puideron materializarse. Segundo o Proxecto de compensación o aproveitamento lucrativo sería: (*) O Proxecto de compensación do Sector 1 atribúe no rueiro M-1 6.727 m² edificables, excedendo o límite de 6.720 m² fixado no Plan parcial. • Os límites de sostibilidade establecidos no artigo 46 da Lei 9/2002 para o solo urbano non consolidado. Para o caso do Concello de Oroso, cunha poboación superior a 5.000 habitantes e inferior a 20.000 habitantes: 0,85 m²/m². Aos efectos de aplicar dita edificabilidade máxima establécense as seguintes superficies: Do calculo anterior despréndese que a edificabilidade máxima admitida por lei excede con creces da necesaria para garantir o aproveitamento orixinal dos propietarios afectados. Proponse unha edificabilidade máxima de 0,56 m²/m² o que daría un aproveitamento lucrativo máximo de 12.856 m² edificables.2.3.3.2 RESERVA DE SOLO PARA DOTACIÓNS PÚBLICAS E VIVENDA PROTEXIDA Para unha superficie ordenada de 28.033 m² e un aproveitamento de 12.856 m² edificables, a cesión de solo para dotacións debe ser como mínimo a seguinte: • Sistema local de espazo libre 18 m² cada 100 m² edificables: 2.314,00 m² 10% da superficie do ámbito: 2.803,00 m² • Sistema local de equipamento públic 10 m² cada 100 m² edificables: 1.285,60 m² • Prazas e aparcamento 2 prazas cada 100 m² edificables: 257 m² 1/4 das prazas previstas serán públicas: 64 • Reserva de solo para vivenda protexida: Establécese o 30% da edificabilidade para vivenda en réxime de protección: 3.857,00 m² edificables.2.3.4 PROPOSTA DE DESEÑO URBANO. CUALIFICACIÓN DO SOLO A proposta de ordenación concretarase en base a dúas ideas fundamentais: - Preservar os terreos afectados polo xacigo arqueolóxico procurando a súa conservación e posta en valor para a súa rendibilidade sociocultural. - Procurar a concreción ou materialización do aproveitamento urbanístico que provén do antigo Sector 1 e que non puido realizarse nos dous rueiros do bordo Norte do Sector. Para isto proponse destinar o antigo rueiro Z-4 (extremo Noroeste) a uso residencial vivenda, concentrando todo o aproveitamento lucrativo nun bloque de vivenda colectiva de tres plantas (B+2) que se dispón lonxitudinalmente á directriz principal do rueiro, consonte o esquema dos outros rueiros edificados do antigo Sector. Este bloque quedará rematado no seu lateral dereito coa parcela de sistema local de equipamento, onde poderá edificarse en paralelo ao bloque residencial, obtendo un volume continuo que ocupa todo o fronte do Rueiro 4. Fronte ao bloque edificado xérase un espazo libre privado destinado a zona verde e fronte á parcela de equipamento, en continuidade coa anterior zona libre, habilítase outra zona de uso libre público. O antigo rueiro M-1 (extremo Nordeste) deixase libre co obxectivo de facer un parque arqueolóxico no cal queden adecuadamente tratados os restos do xacigo para ser visitados e interpretados. A proposta resúmese mediante o plano de zonificación OU-01 e o cadro seguinte de superficies: 2.3.5 CRITERIOS ARQUEOLÓXICOS PARA A URBANIZACIÓN DO RUEIRO Z-4 EN PORTO AVIEIRA 1 A licenza municipal de obra estará condicionada pola execución previa dos traballos arqueolóxicos necesarios e non se concederá ata estar rematados e presentados os resultados deses traballos.2 Será necesario realizar unha escavación arqueolóxica de todos os restos documentados na fase previa de sondaxes xa realizadas; daquela, deberase escavar todo o sector central do rueiro segundo a área de interese delimitada e en todo o seu ancho.3 A escavación pode ser realizada por medios mecánicos pero debese manter unha marxe de seguridade con respecto ó fondo das gabias e alteracións do substrato natural de xeito que ese baleirado mecánico non distorsione a topografía dos restos da mina. Para isto a limpeza final desa marxe de seguridade debe ser realizada manualmente.4 O rexistro arqueolóxico debe seguir os criterios rigorosos e exhaustivos habituais e en calquera caso será obrigado facer un levantamento topográfico do fondo das gabias e alteracións existentes cunha marxe suficiente con respecto ó substrato sen escavar que permita apreciar o seus límites. Tamén é obrigado o debuxo arqueolóxico detallado dos restos. Todo o rexistro debe estar referenciado a coordenadas UTM.5 De cara á datación cronolóxica do xacemento establécese a obriga de realizar as tomas de mostras pertinentes contando para elo con un equipo especializado e deben encargarse tamén as análises de termoluminiscencia correspondentes así coma o informe dos resultados.6 De cara á determinación do tipo de explotación mineira de que se trata establécese a obriga de realizar as tomas de mostras pertinentes contando para elo con un equipo especializado e deben encargarse tamén as análises oportunas a fin de determinar cal era o mineral obxecto da explotación e un informe dos resultados obtidos.7 Unha vez rematados os traballos arqueolóxicos é necesario colocar un elemento separador e diferenciador no fondo das gabias e alteracións e o posterior entullo con materiais estériles que se adapten á topografía resultante sen alterala e que non causen tampouco a alteración ou deterioro dese elemento separador nin no momento do entullo nin a longo prazo. Oroso, 4 de xaneiro de 2013 O alcalde, Manuel Mirás Franqueira